同曼叔遊高陽山
作者：韓維
朝代：宋

paragraphs: 久聞高陽勝，近在汝州側。
跂予三年望，我願今卒獲。
烟雲函兩山，臺殿開半壁。
解鞍高林下，仰視怯登陟。
蒼松盤老枝，矯矯入檐隙。
微風韵其上，落耳寒惻惻。
枇杷兩高樹，中國所未識。
葉間青實駢，大與蜀土敵。
我來暮暮後，花草已狼籍。
不見躑躅紅，西巖向人碧。
出門步榛薈，微逕不可索。
援籬下幽澗，剝蘚題蒼石。
鳥啼無定音，虎鬥有遺迹。
石臺平挺挺，野竹瘦歷歷。
主人尉下邑，奔走困符檄。
喜我蕭散人，幽奇共搜剔。
息陰時一憩，貪勝還自力。
歸時山氣冷，草露濕遊屐。
舉手謝峰巒，高秋復來覿。